《女冠子》
唐代·牛峤

绿云高髻，点翠匀红时世。月如眉，浅笑含双靥，

低声唱小词¤

眼看惟恐化，魂荡欲相随。玉趾回娇步，约佳期。

锦江烟水，卓女烧春浓美。小檀霞，绣带芙蓉帐，

金钗芍药花¤

额黄侵腻发，臂钏透红纱。柳暗莺啼处，认郎家。

星冠霞帔，住在蕊珠宫里。佩丁当，明翠摇蝉翼，

纤珪理宿妆¤

醮坛春草昼绿，药院杏花香。青鸟传心事，寄刘郎。

双飞双舞，春昼后园莺语。卷罗帏，锦字书封了，

银河雁过迟¤

鸳鸯排宝帐，豆蔻绣连枝。不语匀珠泪，落花时。

作者简介：牛峤，字松卿（约公元890年前后在世），一字延峰，陇西人。生卒年均不详，约唐昭宗大顺初前后在世。乾符五年（公元878年）进士及第。历官拾遗，补尚书郎，后人又称“牛给事”。以词著名，词格类温庭筠。原有歌诗集三卷，今存词三十三首，（见《花间集》）诗六首。